paragraph_text: Od 1721. do 1735. godine podignut je prema projektu isusovačkog slikara, graditelja i superiora požeške isusovačke rezidencije Josipa Kraljića novi barokni kompleks s crkvom i velikom rezidencijom (dvorcem). On je postao upravno sjedište vlastelinstva i ljetnikovac isusovaca iz Požege. Godine 1882. posjed su kupili Vjenceslav Turković i Franjo Türk, koji su na njemu razvili značajnu proizvodnju vina. Nakon Drugog svjetskog rata, dvorac je nacionaliziran.